Al empar que n’otros puntos de la factoría d’Empresa Nacional Siderúrgica, S.A (Ensidesa) principiábase a esplorar el terrén pa la construcción de dalgunes de les edificaciones más significatives del conxuntu, nes cercaníes de les Oficines Centrales (Tresona, Corvera) taben yá avanzaes nel 1953 les obres de Talleres Xenerales, proyeutaos por Carlos Fernández Casado.
#000000
El primeru de los trés en terminase foi’l Taller de Calderería, compuestu por dos naves de doscientos cincuenta y dos metros apegaes de manera lloxitudinal, con una lluz que supera los venti metros en caúna d’elles. La estructura ye de formigón armao, emplegándose pa la cubierta arcos triarticulaos atirantaos prefabricaos que favorecíen l’apertura de llucernarios y, por tanto, la entrada de lluz natural al espaciu de trabayu. Na so fachada noroeste apegóse un cuerpu d’oficines y servicios pal propiu taller. Nel añu 2002 la estructura foi intervenida parcialmente polos arquiteutos Constantino Hurtado Mingo, Elena Prieto Palacios y Gorka López Pérez p’adautar ún de los llaterales de la nave como comedor pa obreros d’ArcelorMittal. Esti proyeutu permitió incorporar una estructura interior llevantada que favoreciere una integración nel conxuntu del inmueble.
#000001